Én person bekreftet død og seks savnet etter brokollapsen i USA: Dette skjedde i sekundene før kræsjet
OSLO/WASHINGTON D.C. (Aftenposten): Videobildene viser hvordan broen i Baltimore kollapset. Lasteskipet mistet strømmen like før.  Artikkelen oppdateres Én person er bekreftet død etter brokollapsen i Baltimore, melder lokale myndigheter. En er reddet, og seks er ikke gjort rede for. Personen døde på sykehuset, opplyste en talsperson for transportmyndighetene i Maryland på en pressekonferanse kl. 15.00 tirsdag ettermiddag.  Vedkommende skal ha vært på broen i forbindelse med bygningsarbeid da containerskipet braste inn i én av bropilarene. Totalt åtte personer skal ha falt i vannet da broen kollapset etter skips-kollisjonen. Seks av disse er fortsatt savnet, ifølge myndighetene.  De åtte personene skal ha fikset hull i veidekket på broen da ulykken skjedde. Kræsjet i broen Det var det Singapore-registrerte lasteskipet Dali som kræsjet i Francis Scott Key-broen i Patapsko-elven natt til tirsdag. Kystvakten skal ha mottatt meldingen om brokollapsen klokken 01.27 lokal tid.  Det skal ha hatt en hastighet på åtte knop, melder ABC News.  Under pressekonferansen ble det bekreftet at mannskapet meldte fra om motor- og styringsproblemer før ulykken. Det skal ha gått av flere alarmer på broen Da nødanropene kom, skal personell på land ha stanset biler fra å kjøre på broen, ifølge The New York Times.  – Disse folkene er helter, sier Marylands guvernør Wes Moore.  – Den foreløpige etterforskningen peker i retning av at dette var en ulykke. Det er ingen tegn på at det skal ha vært terror, sier guvernøren videre. Baltimore-ordfører Brandon M. Scott beskriver brokollapsen som «en tragedie du ikke kan forestille deg».  Hadde kjennskap til farvann Ifølge lokal presse ble skipet ført av to loser med god kjennskap til farvannet. De to senatorene fra Maryland sa tirsdag at det er grunn til å tro at strømbrudd førte til ulykken. – Det er stor sannsynlighet for at skipet mistet strømmen og drev inn i broen, sier Chris van Hollen til pressen. – Det er sagt at strømmen gikk, og da mister du styringen, sier Ben Cardin.  Begge de to understreker at årsakene nå skal granskes. Guvernøren i Maryland, Wes Moore, har bekreftet at skipet mistet strømmen og sendte ut et nødanrop – mayday – før kollisjonen. I denne videoen kan man se broen kollapse: Flere biler sto på broen da den kollapset. Vitner sier at de skal ha sett tre-fire biler på broen.  Delstaten Maryland har erklært unntakstilstand. Delstatsmyndighetene er nå i tett kontakt med Biden-administrasjonene for å få føderal hjelp.  Leid inn av Mærsk Skipet som kjørte inn i broankerfestet, er nærmere 300 meter langt og 50 meter bredt. Containerskipet skal har vært på vei fra Baltimore til Colombo på Sri Lanka. Skipet er innleid av det danske rederiet Mærsk, skriver danske BT.  – Vi er forferdet over det som har skjedd i Baltimore og våre tanker går til alle som er berørt, sier Mærsk, ifølge Reuters.  NBO News skriver at det så ut som om containerskipet miste strømmen i minuttene før kollisjonen. Det har fått store skader, inkludert et mulig brudd i skroget, men det skal ikke være skadede personer om bord.  Alle besetningsmedlemmer er blitt gjort rede for, skriver Reuters.  Broen har fått stå i fred i 47 år etter at den ble åpnet i mars 1977. Den var over 2500 meter lang, og 11,5 millioner bilister bruker den hvert år. Byggekostnadene var estimert til 110 millioner dollar (1,1 milliarder i norske kroner basert på dagens valutakurs). Omgjort til 2024-kroner tilsvarer dette 6,25 milliarder norske kroner.
Francis Scott Key Bridge i Baltimore har kollapset etter et containerskip kræsjet inn i den. Folk og biler falt i vannet og en stor redningsaksjon ble satt i gang.  Broen, som var over 2500 meter lang, har vært i bruk i 47 år og blir krysset av 11,5 millioner biler årlig.